### NN 87/2020 (29.7.2020.), Obvezatne upute broj LN-I – redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

1658

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19 i 42/20, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 24. srpnja 2020. donijelo je

OBVEZATNE UPUTE BROJ LN-I

REDOSLIJED IZBORNIH RADNJI I TIJEK ROKOVA

1. Odlukom Vlade Republike Hrvatske o raspisivanju prijevremenih izbora za općinskog načelnika i zamjenika općinskog načelnika Općine Brckovljani, klasa: 022-03/20-04/287, urbroj: 50301-25/06-20-2 od 24. srpnja 2020., raspisani su prijevremeni izbori za općinskog načelnika i zamjenika općinskog načelnika Općine Brckovljani.

Odluka Vlade stupa na snagu 6. kolovoza 2020.

Izbori će se održati u nedjelju, 6. rujna 2020.

2. Rokovi teku od

7. kolovoza 2020. u 00:00 sati.

3. Prijedlozi kandidatura za izbor općinskog načelnika i zamjenika općinskog načelnika Općine Brckovljani moraju prispjeti Općinskom izbornom povjerenstvu Općine Brckovljani u roku od 14 dana od dana stupanja na snagu odluke o raspisivanju izbora, dakle do

20. kolovoza 2020. do 24:00 sata.

(članak 21. stavak 1. Zakona)

4. Općinsko izborno povjerenstvo Općine Brckovljani sastavit će i objaviti zbirnu listu pravovaljano predloženih kandidatura za izbor općinskog načelnika i zamjenika općinskog načelnika Općine Brckovljani (dalje: zbirna lista), u lokalnim sredstvima javnog priopćavanja i tisku, na oglasnoj ploči i mrežnoj stranici Općine Brckovljani u roku od 48 sati od isteka roka za kandidiranje, dakle do

22. kolovoza 2020. do 24:00 sata.

(članak 26. stavak 1. Zakona)

5. Općinsko izborno povjerenstvo Općine Brckovljani dostavit će Državnom izbornom povjerenstvu zbirnu listu radi objave cjelovite informacije o svim kandidaturama.

Objava Državnog izbornog povjerenstva ne predstavlja izbornu radnju u smislu zaštite izbornog prava.

(članak 26. stavak 2. Zakona)

6. Izborna promidžba počinje danom objave zbirne liste te traje zaključno do 24 sata prije dana održavanja izbora, dakle do

4. rujna 2020. do 24:00 sata.

(članak 35. stavak 1. Zakona)

7. Izborna šutnja počinje protekom izborne promidžbe, a završava na dan održavanja izbora u 19:00 sati, dakle

od 5. rujna 2020. u 00:00 sati

do 6. rujna 2020. u 19:00 sati.

(članak 35. stavak 3. Zakona)

8. Općinsko izborno povjerenstvo Općine Brckovljani objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja izbora, dakle do

21. kolovoza 2020. do 24:00 sata.

(članak 69. stavak 1. Zakona)

9. Političke stranke dužne su odrediti članove pojedinih biračkih odbora i dostaviti njihova imena Općinskom izbornom povjerenstvu Općine Brckovljani najkasnije 12 dana prije održavanja izbora, dakle do

24. kolovoza 2020. do 24:00 sata.

(članak 42. stavak 6. Zakona)

Ako političke stranke ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju Općinskom izbornom povjerenstvu Općine Brckovljani u zadanom roku, Općinsko izborno povjerenstvo Općine Brckovljani samostalno će odrediti članove biračkih odbora.

(članak 42. stavak 6. Zakona)

10. Općinsko izborno povjerenstvo Općine Brckovljani mora imenovati članove biračkih odbora najkasnije 10 dana prije dana održavanja izbora, dakle do

26. kolovoza 2020. do 24:00 sata.

(članak 44. stavak 2. Zakona)

11. Glasovanje traje neprekidno

6. rujna 2020. od 7:00 do 19:00 sati.

Biračka mjesta se zatvaraju u 19:00 sati. Biračima koji su se u to vrijeme zatekli na biračkom mjestu omogućit će se glasovanje i nakon 19:00 sati.

(članak 74. Zakona)

12. Birački odbori moraju u što kraćem roku dostaviti zapisnike o svom radu s ostalim izbornim materijalom Općinskom izbornom povjerenstvu Općine Brckovljani, a najkasnije u roku od 12 sati od zatvaranja biračkih mjesta, dakle do

7. rujna 2019. do 7:00 sati.

(članak 65. Zakona)

13. Općinsko izborno povjerenstvo Općine Brckovljani utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle do

7. rujna 2019. do 19:00 sati.

14. Općinsko izborno povjerenstvo Općine Brckovljani objavljuje bez odgode rezultate izbora sukladno članku 86. Zakona.

(članak 86. Zakona)

15. Zaštita izbornog prava ostvaruje se u skladu s odredbama članaka 127. do 133. Zakona.

16. Ove Obvezatne upute objavit će se u »Narodnim novinama«, a stupaju na snagu 6. kolovoza 2020.

17. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena:

Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 013-06/20-01/18

Urbroj: 507-03/02-20-1

Zagreb, 24. srpnja 2020.

Predsjednik
 Đuro Sessa, v. r.